62020CJ0123_RES
Дело C‑123/20
Ferrari SpA
срещу
Mansory Design & Holding GmbHиWH
(Преюдициално запитване, отправено от Bundesgerichtshof)
Решение на Съда (пети състав) от 28 октомври 2021 година
„Преюдициално запитване — Регламент (ЕО) № 6/2002 — Промишлен дизайн на Общността — Членове 4, 6 и 11 — Иск за нарушение — Нерегистриран промишлен дизайн на Общността — Видим външен вид на част от продукт — Условия за закрила — Компонент на съставен продукт — Оригиналност — Публично оповестяване“
Промишлен дизайн на Общността — Нерегистриран промишлен дизайн на Общността — Цел за закрила
(съображения 16 и 25 от Регламент № 6/2002 на Съвета)
(вж. т. 32)
Промишлен дизайн на Общността — Нерегистриран промишлен дизайн на Общността — Оповестяване — Понятие — Изпращане на търговци, действащи в сектора
(член 11, параграф 2 от Регламент № 6/2002 на Съвета)
(вж. т. 36 и 37)
Промишлен дизайн на Общността — Нерегистриран промишлен дизайн на Общността — Оповестяване — Оповестяване на част от продукт или на компонент на съставен продукт — Условия за закрила — Ясно разпознаваем видим външен вид на тази част или на този компонент — Оригиналност — Преценка — Част или компонент, която/който представлява видима и ясно обособена зона
(член 3, букви а) и в), член 4, параграф 2, член 6, параграф 1 и член 11, параграф 1 от Регламент № 6/2002 на Съвета)
(вж. т. 38—43, 48—52 и диспозитива)
Промишлен дизайн на Общността — Условия за закрила — Оригиналност — Промишлен дизайн, който създава у информирания потребител общо впечатление, различно от създаденото от по-ранния промишлен дизайн — Определяне на общото впечатление в сравнение с един или повече по-ранни промишлени дизайни, взети поотделно
(член 6 от Регламент № 6/2002 на Съвета)
(вж. т. 45—47)
Резюме
На 2 декември 2014 г. Ferrari SpA представя за първи път на обществеността върховия си модел FXX K в прессъобщение, което съдържа две снимки съответно със страничен и с фронтален изглед на това превозно средство.
От 2016 г. Mansory Design & Holding GmbH (наричано по-нататък „Mansory Design“), установено в Германия, произвежда и продава набори от аксесоари за персонализиране — т.нар. „тунинг комплекти“, с които трябва да се промени външният вид на друг серийно произвеждан шосеен автомобил на Ferrari, за да го доближи до външния вид на Ferrari FXX K.
Ferrari предявява иск за нарушение, както и съпътстващи искания срещу Mansory Design, поради твърдяно нарушение на правата, предоставени от три нерегистрирани промишлени дизайна на Общността, предмет на които са части от модела FXX K, а именно, елементи на неговата каросерия. Тези нерегистрирани промишлени дизайни на Общността възникнали с публикуването на прессъобщението от 2 декември 2014 г.
Landgericht Düsseldorf (Областен съд Дюселдорф, Германия) отхвърля изцяло тези искания.
След като Ferrari подава жалба до Oberlandesgericht Düsseldorf (Върховен областен съд Дюселдорф, Германия), последният я отхвърля, като приема, че първият и вторият претендиран промишлен дизайн изобщо не са съществували, понеже Ferrari не е доказало, че е изпълнено минималното изискване за наличие на известна самостоятелност и на известна завършеност на формата, а третият претендиран промишлен дизайн действително съществува, но не е нарушен от Mansory Design.
При тези обстоятелства Bundesgerichtshof (Федерален върховен съд, Германия), до когото Ferrari подава жалба, иска от Съда да изясни дали публичното оповестяване на изображения на даден продукт, като публикуването на снимки на автомобил, може да доведе до публичното оповестяване на промишлен дизайн за част или компонент на този продукт, и — при утвърдителен отговор — доколко видимият външен вид на тази част или на този компонент трябва да е самостоятелен спрямо продукта, разглеждан като цяло, за да може да се провери дали този видим външен вид е оригинален.
В решението си, постановено по преюдициалното запитване, Съдът по-специално постановява, че правото на Съюза трябва да се тълкува в смисъл, че публичното оповестяване на изображения на даден продукт, като публикуването на снимки на автомобил, води до публичното оповестяване на промишлен дизайн за част от този продукт или за компонент на посочения продукт като съставен продукт, стига при това оповестяване видимият външен вид на тази част или на този компонент да е ясно разпознаваем (
1
).
Съображения на Съда
На първо място, Съдът отбелязва, че материалните предпоставки за възникване на закрилата на промишлен дизайн на Общността — независимо дали той е регистриран или не — а именно новост и оригиналност, са едни и същи както за продуктите, така и за частите на даден продукт (
2
). Щом тези материални условия са изпълнени, формалното условие за възникване на нерегистриран промишлен дизайн на Общността е публично оповестяване по смисъла на член 11, параграф 2 от Регламент № 6/2002 (
3
). За да може публичното оповестяване на промишления дизайн на даден продукт, разглеждан като цяло, да доведе до оповестяване на промишления дизайн на част от този продукт, е задължително при това оповестяване видимият външен вид на тази част да е ясно разпознаваем. Това обаче не предполага задължение за авторите да оповестяват отделно всяка част от своите продукти, за която желаят да се ползват от закрила на нерегистриран промишлен дизайн на Общността.
На второ място, Съдът подчертава, че понятието „оригиналност“ по смисъла на член 6 от Регламент № 6/2002 (
4
) урежда не връзките между промишления дизайн на даден продукт и промишлените дизайни на частите, които го съставят, а връзката между тези промишлени дизайни и други по-ранни дизайни. За да е възможно да се провери дали видимият външен вид на част от продукт или на компонент на съставен продукт отговаря на условието за оригиналност, е необходимо тази част или този компонент да представлява видима зона от продукта или от съставния продукт, ясно обособена чрез линии, контури, цветове, форми или особен строеж. Това предполага външният вид на тази част или на този компонент да е в състояние сам по себе си да създаде общо впечатление и да не може напълно да се изгуби в цялостния продукт.
(
1
)	По смисъла на член 3, букви а) и в), член 4, параграф 2 и член 11, параграф 2 от Регламент (ЕО) № 6/2002 на Съвета от 12 декември 2001 година относно промишления дизайн на Общността (ОВ L 3, 2002 г., стр. 1; Специално издание на български език, 2007 г., глава 13, том 33, стр. 70).
(
2
)	По смисъла на членове 4—6 от Регламент № 6/2002.
(
3
)	Съгласно тази разпоредба „един промишлен дизайн се счита за общодостъпен в рамките на [Съюза], ако е бил публикуван, излаган, използван в търговията или оповестен по такъв начин, че, в обичайния ход на бизнеса, тези събития да могат разумно да станат познати на специализираните среди от съответния сектор, действащ в рамките на [Съюза]“.
(
4
)	Член 6, параграф 1 от Регламент № 6/2002 предвижда, че промишленият дизайн се счита за оригинален, ако общото впечатление, което създава у информирания потребител, се различава от това, което създава върху такъв потребител всеки друг промишлен дизайн, който е оповестен публично.